**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2015 M. BALANDŽIO 16 D. SPRENDIMO NR. T2-61 „DĖL KLAIPĖDOS ŠVIETIMO ĮSTAIGŲ, ĮGYVENDINANČIŲ IKIMOKYKLINIO IR PRIEŠMOKYKLINIO UGDYMO PROGRAMAS, 2015–2018 METŲ TINKLO PERTVARKOS BENDROJO PLANO PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – atlikus Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano, patvirtinto Klaipėdos miesto savivaldybės tarybos 2016 m. balandžio 16 d. sprendimu Nr. T2-61 (toliau – Planas), įgyvendinimo 2015 metais stebėseną, pakeisti priedą „Priemonių planas“.

Tikslas – formuoti Klaipėdos miesto gyventojų poreikius atitinkantį ikimokyklinio ir priešmokyklinio ugdymo programas teikiančių švietimo įstaigų tinklą.

Uždaviniai:

1. Didinti ugdymo vietų skaičių 1–6(7) metų amžiaus vaikams.
2. Užtikrinti visuotinio (ikimokyklinio) bei privalomo (priešmokyklinio) švietimo prieinamumą.
3. Gerinti ugdymo sąlygas.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis Lietuvos Respublikos švietimo įstatymo 58 straipsniu Klaipėdos miesto savivaldybės tarybai suteiktais įgaliojimais.

Ruošiant sprendimo projektą buvo išanalizuotas Plano priemonių 2015 m. įgyvendinimas, įvertintos Klaipėdos miesto gyventojų demografinės tendencijos, prognozuotas ikimokyklinio ir priešmokyklinio ugdymo poreikis 2016 m., numatytos ikimokyklinio ir priešmokyklinio ugdymo vietų didinimo galimybės (ataskaita pridedama) ir pakeistas Plano priedas „Priemonių planas“.

**3. Kokių rezultatų laukiama.**

Šiuo sprendimo projektu 2016 m. siekiama sukurti 270 naujų ugdymo vietų, iš kurių 80 būtų naudojama lopšelio-darželio „Puriena“ perkėlimui dėl pastato rekonstrukcijos.

**4. Sprendimo projekto rengimo metu gauti specialistų vertinimai.**

Ruošiant sprendimo projektą, atsižvelgta į Klaipėdos miesto savivaldybės administracijos direktoriaus 2015 m. rugsėjo 11 d. įsakymu Nr. AD1-2660 sudarytos darbo grupės vertinimus.

**5. Išlaidų sąmatos, skaičiavimai, reikalingi pagrindimai ir paaiškinimai.**

Šiuo sprendimo projektu 2016–2018 m. planuojamos lėšos 16 naujų ikimokyklinio ir priešmokyklinio ugdymo grupių įrengimui, lopšelio-darželio „Puriena“ pastato rekonstrukcijai, Tauralaukio progimnazijos naujo pastato (teritorijoje tarp Kadagių, Eglių, Jaunimo gatvių) ir naujos ikimokyklinės įstaigos šiaurinėje miesto dalyje statybos techniniams projektams parengti, mokesčio kompensavimui už ugdymą nevalstybinėse švietimo įstaigose ir Savivaldybės švietimo įstaigų ugdymo aplinkos gerinimo programų įgyvendinimui. Iš viso per trejus metus reikėtų 6782,4 tūkst. Eur.

**6. Lėšų poreikis sprendimo įgyvendinimui.**

Iš viso 2016 m. 14 naujų grupių įrengimui reikėtų 213,0 tūkst. Eur, mokesčio kompensavimui už ugdymą nevalstybinėse švietimo įstaigose – 442,0 tūkst. Eur, lopšelio-darželio „Puriena“ pastato rekonstrukcijai – 2 438,0 tūkst. Eur, Tauralaukio progimnazijos statybos techniniam projektui parengti – 12,2 tūkst. Eur, pastatų ir patalpų remonto darbų, aplinkos sutvarkymo programų įgyvendinimui – 876,2 tūkst. Eur. Šios lėšos yra suplanuotos Klaipėdos miesto savivaldybės 2016–2018 metų strateginio veiklos plano Ugdymo proceso užtikrinimo programoje.

2017–2018 metų lėšų poreikis bus tikslinamas, atsižvelgus į kasmetinius Plano įgyvenimo stebėsenos rezultatus.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: bus padidintas ikimokyklinio ugdymo vietų skaičius, užtikrintas privalomas priešmokyklinis ugdymas, teikiama parama nevalstybines švietimo įstaigas lankančių vaikų tėvams, numatytos ugdymo sąlygų gerinimo galimybės, tikslingai bus planuojamos švietimui skiriamos lėšos.

Neigiamos pasekmės: poreikis ugdyti ikimokyklinio amžiaus vaikus pagal mikrorajonus užtikrinamas tik iš dalies ir priimamų ugdytis 2016–2017 m. m. priešmokyklinio amžiaus vaikų realus skaičius gali neatitikti prognozuojamo vaikų skaičiaus.

PRIDEDAMA:

1. Teisės aktų, nurodytų sprendimo projekto įžangoje, išrašai,1 lapas.
2. Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano įgyvendinimo 2015 metais stebėsenos ataskaitos kopija, 15 lapų.
3. Klaipėdos miesto savivaldybės tarybos 2015 m. balandžio 16 d. sprendimo Nr. T2-61 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano patvirtinimo“ priedo „Priemonių planas“ lyginamasis variantas, 8 lapai.

Švietimo skyriaus vedėja Laima Prižgintienė